at sa dahilang sinimulan na naman ng ina ang salaysay na ukol sa pagtitiis at kababaang loob ay umalis na muli si placido na hindi kumain ng ano man at tinungo ang daongang himpilan ng mga bapor. ang pagkakita ng isang bapor na aalis na patungong hongkong ay nag udyok sa kaniya ng isang akala: pumaroon sa hongkong, magtanan, magpayaman doon upang bakahin ang mga prayle. ang pagparoon sa hongkong ay gumising sa kaniya ng isang alaala, isang kasaysayan ng mga kagayakang pamukha ng dambana, mga ciriales at mga titirikan ng kandila na pawang pilak na inihandog sa isang simbahan ng kabanalan ng mga mapanampalataya; anang isang platero, ay nagpagawa sa honkong ang mga prayle ng ibang kagayakan sa dambana, mga ciriales at mga titirikan ng kandila na pawang pilak na ruolz na siyang ipinalit sa mga tunay na pilak na ipinatunaw at ipinagawang pisong mehikano.